Ο **Αντώνιος Σιγάλας** (1890 - 1981) ήταν Έλληνας Καθηγητής Μεσαιωνικής και Νέας Ελληνικής φιλολογίας της Φιλοσοφικής Σχολής του Πανεπιστημίου Θεσσαλονίκης και εμπνευστής της δημιουργίας της Εταιρείας Μακεδονικών Σπουδών. Ανέπτυξε σημαντική δράση κατά την Εθνική Αντίσταση στην πόλη της Θεσσαλονίκης.

Βιογραφία
---------

Γεννήθηκε στη Σύρο στις 5 Απριλίου 1890. Σπούδασε στο Πανεπιστήμιο του Μονάχου μεσαιωνική και νέα ελληνική φιλολογία και ανακηρύχθηκε διδάκτωρ της Φιλοσοφικής Σχολής του ίδιου πανεπιστημίου.

Από το 1926 διετέλεσε καθηγητής Παπυρολογίας και Παλαιογραφίας και από το 1940 τακτικός καθηγητής Μεσαιωνικής και Νέας Ελληνικής Φιλολογίας στη Φιλοσοφική Σχολή του Πανεπιστημίου Θεσσαλονίκης. Επίσης οργάνωσε την πανεπιστημιακή βιβλιοθήκη, συνέβαλε στη δημιουργία τμημάτων ξένων γλωσσών για τους φοιτητές αλλά και Φοιτητικής Λέσχης, της οποίας διετέλεσε επόπτης. Ακόμη ανέλαβε διάφορες επιστημονικες ερευνητικές αποστολές.

Αποτέλεσε έναν από τους εμπνευστές της ίδρυσης ενός επιστημονικού φορέα για την μελέτη της ιστορίας και του πολιτισμού της Μακεδονίας στην πόλη της Θεσσαλονίκης τον οποίο ο ίδιος ονόμασε «Εταιρεία Μακεδονικών Σπουδών». Επίσης είχε την επιστημονική εποπτεία και οργάνωση της Δημοτικής Βιβλιοθήκης Θεσσαλονίκης και διετέλεσε πρόεδρος της εφορείας της. Ακόμη ίδρυσε το πρώτο λαϊκό Πανεπιστήμιο ώστε να έχουν όλοι οι πολίτες πρόσβαση στην ακαδημαϊκή γνώση.

Κατά την Κατοχή της Ελλάδας 1941-1944 πολλοί καθηγητές και φοιτητές του Πανεπιστημίου Θεσσαλονίκης συμμετείχαν ενεργά στην Εθνική Αντίσταση. Ανάμεσα στους καθηγητές που έλαβαν μέρος στην Εθνική Αντίσταση ήταν ο Γιάννης Ιμβριώτης, ο Γιώργος Τενεκίδης, ο Νίκος Ρουσόπουλος, ο Χαράλαμπος Θεοδωρίδης, ο Κώστας Τζώνης, ο Δημήτριος Καββάδας και ο Αντώνιος Σιγάλας.

Μεταπολεμικά εκδιώχθηκε από το πανεπιστήμιο και αναγκάσθηκε από το 1948 να γράφει στην εφημερίδα «Μακεδονία» και τα «Μακεδονικά Χρονικά» για να ανταπεξέρχεται στα έξοδα διαβίωσής του. Αργότερα, το 1956, μετέβη στο Μόναχο όπου εργάσθηκε έως το 1961 για την έκδοση των καταλόγων των βυζαντινών αυτοκρατορικών εγγράφων της Ακαδημίας Επιστημών της πόλης. Μετά την επιστροφή του στην Ελλάδα εξέδωσε την περίοδο 1970-1971 το δίτομο έργο «Εκλαϊκευμένα Μελετήματα» και τα «Βασικά προβλήματα προφοράς, γραφής, ορθογραφίας».

Απεβίωσε στην Αθήνα στις 19 Οκτωβρίου 1981.
Το όνομά του δόθηκε τιμητικά σε οδούς των Δήμων Θεσσαλονίκης και Ερμούπολης.

Πηγές
-----

* *Αντώνιος Σιγάλας (1890-1981) Ο Δάσκαλος της Μακεδονίας*, Ρούσσος - Μηλιδώνης Μάρκος, ISBN 139789608509450, Πνευματικό Κέντρο Πατέρων Ιησουιτών, 1991

Παραπομπές
----------

1. ↑  wikidata-externalid-url.toolforge.org?p=8034&url\_prefix=https%3A%2F%2Fopac.vatlib.it%2Fauth%2Fdetail%2F&id=495%2F175179.
2. ↑  Κ.Α. Βαβούσκος, *Αντώνιος Σιγάλας - Εταιρεία Μακεδονικών Σπουδών*
3. ↑  Εταιρεία Μακεδονικών Σπουδών, Αντώνιος Σιγάλας, ems.gr
4. ↑  Αριστοτέλειο Πανεπιστήμιο Θεσσαλονίκης: Επετηρίς του πανεπιστημιακού έτους 1941-42: πρυτανεία Δημητρίου Καββαδά
5. ↑  Αριστοτέλειο Πανεπιστήμιο Θεσσαλονίκης: Επετηρίς του πανεπιστημιακού έτους 1941-42: πρυτανεία Δημητρίου Καββαδά
6. ↑  Κ.Α. Βαβούσκος, *Αντώνιος Σιγάλας - Εταιρεία Μακεδονικών Σπουδών*
7. ↑  Καζάνας, Γιώργος (2 Μαΐου 2020). «Η Ξηροκρήνη της Αντίστασης». *Εφημερίδα των Συντακτών*. Ανακτήθηκε στις 24 Σεπτεμβρίου 2020.
8. ↑  Εταιρεία Μακεδονικών Σπουδών, Αντώνιος Σιγάλας, ems.gr
9. ↑  Κ.Α. Βαβούσκος, *Αντώνιος Σιγάλας - Εταιρεία Μακεδονικών Σπουδών*

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 53009929
* **ΕΒΕ**: 105579
* LCCN: n81067934
* ISNI: 0000 0000 8131 9654
* GND: 102894554X
* SUDOC: 129592617
* CiNii: DA10678668

 |

 |